האגודה לקידום החינוך ירושלים

האגודה לקידום החינוך, ירושלים היא מוסד ללא כוונת רווח, אשר נוסד בשנת 1962 לקדם את מערכת החינוך בישראל, בצמצום פערים חברתיים וחינוכיים וקידום מצוינות לימודית וערכית. מטה האגודה ממוקם בשכונת קריית היובל, ירושלים. 

מנכ"ל האגודה מאז שנת 2008  הוא איתן מורן. יושב ראש הוועד המנהל הוא יוסי אשכנזי.

האגודה מפעילה 19 מוסדות חינוך בפריסה ארצית ותוכניות חינוכיות חדשניות. לפי הנתונים שפורסמו לשנת 2024, המחזור השנתי של האגודה היה 155,286,000 ש"ח, וב-2025 עבדו בארגון כ-884 עובדים.

 היסטוריה 
האגודה נוסדה במחצית השנייה של המאה ה־20 מתוך מטרה להרחיב את הנגישות לחינוך איכותי ולפתח מסגרות חינוכיות המשלבות מצוינות לימודית עם ערכים חברתיים ומעורבות אזרחית. במהלך השנים הרחיבה האגודה את פעילותה, ופועלת כיום בפריסה ארצית בשיתוף משרד החינוך, רשויות מקומיות וגופים ציבוריים נוספים.

 מוסדות חינוך 
האגודה מפעילה כ-19 מוסדות חינוך הפרושים בירושלים, כפר אדומים, מטה יהודה, כפר סבא, עין גדי, נתניה וגבעת חביבה.
 בית הספר התיכון על שם מיי בויאר - מוסד הדגל המוביל בישראל למצוינות לימודית וחברתית, חדשנות פדגוגית וערכים חברתיים, תוך שימוש בטכנולוגיות מתקדמות ותכנית לימודים מגוונת במדעים, רוח ואמנות. בית ספר על-יסודי שש-שנתי, מציע גם תנאי פנימייה איכותיים.
 פנימיית בויאר - פנימיית בויאר נוסדה ב-1964 ונועדה לתלמידים בעלי יכולות לימודיות גבוהות, המעוניינים לממש את יכולותיהם בסביבה לימודית מאתגרת תוך מעורבות חברתית וקהילתית ובמטרה להפוך לאזרחים מובילים ומשפיעים בחברה הישראלית.
 בית ספר רעות - בית ספר ממלכתי על-יסודי המשלב תלמידים ותלמידות מכל הקשת הדתית-חילונית. בבחינת עם אחד, דעות שונות, תחת ערכי סובלנות ותרבות יהודית ברוח יאנוש קורצ’אק, עם דגש על קשר אישי ומענה מותאם.
 פנימיית שטיינברג - קמפוס רב-תחומי פנימייתי הממוקם בלב כפר סבא ומאפשר לחניכיו ללמוד במגוון בתי ספר בעיר במסלולים מגוונים במטרה לקדם בני ובנות נוער למצוינות אישית וחינוכית.
 פנימיית עין כרמית - פנימייה חינוכית המשלבת חינוך חקלאי וחווייתי, כאשר החניכים לומדים בבית ספר עין כרם ומשולבים במגוון מגמות, כיתות מופ"ת מדעיות ותכניות לפיתוח מצוינות.
 אולפנת טליה שבמדרשיית עמליה - בית חינוך הכולל בית ספר ופנימייה לנערות דתיות מצטיינות ומחוננות, המציע מגוון מענים תורניים, לימודיים, חברתיים ורגשיים בהתאם ליכולותיהן הייחודיות. באולפנה פועל מסלול ייחודי של תוכנית "אקדמיה בתיכון", המאפשר לתלמידות ללמוד לימודי תואר ראשון תוך כדי התיכון.
 התיכון המשותף כא"ן -בית ספר על-יסודי משותף המעודד מפגש בין זהויות יהודיות מגוונות ומוביל את תלמידיו ללמידה מעמיקה, אחריות חברתית ותיקון עולם.
 תיכון שחרית - בית ספר ממ"ד לנערים ולנערות, המציע חינוך דתי מעמיק ומחויב כבסיס לזהותו החינוכית, ומשלב מודל פדגוגי ייחודי בשיטת High Tech High, הכולל למידת חקר אישית וקהילתית, למידה חווייתית ושיתופית ופיתוח מיומנויות.
 כפר הנוער סינדיאנה - כפר הנוער הערבי הראשון בישראל המשלב בית ספר, פנימייה ומשק חקלאי, ומטפח מצוינות, מנהיגות, זהות ותרבות לצד חינוך ולמידה חווייתית.
 Boyar International - תיכון המציע תעודת בגרות בינלאומית (IB) לנוער ישראלי ויהודי מהתפוצות, ומשלב מצוינות אקדמית עם פיתוח זהות יהודית פלורליסטית ואזרחות גלובלית.
 פנימיית אורט נתניה - מרכז למצוינות בספורט ולימודים עבור בני ובנות נוער, המציע ליווי אישי וכלים מקצועיים לחניכיו בענפי ספורט שונים. בנוסף, הפנימייה מצטיינת בקליטת עולים חדשים במסגרת תוכנית נעל"ה.
 הכפר החינוכי עין גדי - תיכון שש-שנתי בקיבוץ עין גדי הכולל גם פנימייה, בו מתחנכים תלמידות ותלמידים מהמועצות האזוריות תמר ומגילות, ומכל רחבי הארץ. הכפר מציע מסלולים ייחודיים בטג"ח (טיפוס, גלישה וחילוץ), אמנויות (תיאטרון, מוסיקה, אמנות חזותית), הנדסת מחשבים ועוד, תוך חיבור עמוק לטבע, לקהילה ולפיתוח יצירתיות אישית.
 סמינר שושנים - תיכון חרדי לנערות, המשלב לימודי קודש לצד מגמות אמנות ומדעים. הסמינר שואף למצוינות לימודית ולהענקת תעודת בגרות איכותית, תוך שמירה על זהות חרדית ויראת שמיים.
 בית ספר ענבר - בית ספר ממלכתי חדשני לנערות, המשלב מצוינות לימודית עם חשיבה מגדרית ופיתוח מנהיגות נשית, במטרה לגדל נשים בטוחות, משפיעות ובעלות רגישות חברתית בקהילה.
 ישיבת דעת תבונות - ישיבה תיכונית חרדית המשלבת עמל תורה עם לימודי ליב"ה ובגרות מלאה, תוך מצויינות והתפתחות אישית. קיימת אפשרות לתנאי פנימייה.

 תוכניות 
לצד מוסדותיה החינוכיים-חברתיים, האגודה לקידום החינוך מפתחת ומפעילה מגוון תוכניות לאומיות לבני נוער וצעירים בתחומים שונים.

 קליטת עליה 
 נעל"ה (נוער עולה לפני הורים) – תוכנית המאפשרת לבני נוער יהודים מרחבי העולם ללמוד במשך שלוש עד ארבע שנים בתיכונים בישראל ולקבל תעודת בגרות ישראלית ללא צורך בידיעת עברית קודמת. משנת 1997 קיימת גם תוכנית הבוגרים של נעל"ה, הפועלת ככתובת שמספקת עזרה, תמיכה וליווי לכל בוגרי התוכנית ובני משפחותיהם, במטרה להביא את הבוגרים להשתלבות מוצלחת בחברה הישראלית תוך מיצוי הפוטנציאל האישי.
 מעטפ"ת – המערך הארצי לטיפול ותמיכה בסטודנטים עולים חדשים, הזכאים לסיוע מהמנהל לסטודנטים עולים של משרד העלייה והקליטה. הפרויקט, שהוקם ב-2013, מסייע לסטודנטים עולים לסיים את התואר שלהם בהצלחה, ולהתחבר באופן מיטבי למדינה ולחברה בישראל.

 קידום שוויון חברתי 
 "ראויים לקידום" – תוכנית המאפשרת למועמדים לנסות ולהתקבל למערך הלימוד האקדמי בדרכים שונות מדרך הרישום הרגילה על בסיס העדפה מתקנת. התכנית פועלת בשיתוף פעולה עם האוניברסיטאות ומוסדות נוספים להשכלה גבוהה. 
 "המרכז להוגנות מגדרית בחינוך" – המרכז הראשון בישראל הפועל לקידום שוויון מגדרי בחינוך במטרה ליצור סביבה חינוכית מכילה והוגנת, ולאפשר לכל תלמיד ותלמידה לממש את הפוטנציאל המלא שלהם. המרכז פועל באמצעות ליווי ארגונים חינוכיים וחברתיים בהטמעת פרקטיקות המקדמות שוויון מגדרי, פיתוח מודלים וכלים בתחום החינוך והמגדר, הכשרה ופיתוח מקצועי של צוותי חינוך.
 "נאות למידה" - תוכנית שהוקמה על שם נאות ויצמן ז"ל ובשיתוף משפחתו, על מנת לסייע לתלמידים בכיתות ז' עד י"ב, להוריהם ולצוותים החינוכיים בבתי הספר שלהם בהתמודדות עם קשיי למידה. התוכנית פועלת בבתי ספר על יסודיים ובפנימיות המופעלות על ידי האגודה.     

 מענה מקצועי ורגשי לבני ובנות נוער בסיכוי 
 "איפה הילד?" – תוכנית לאומית המיועדת לתמיכה בילדים להורים גרושים במערכת החינוך, במטרה להקל על הילדים במעבר המשפחתי ולעזור להם להתמודד עם המציאות החדשה.

 בוגרים ידועים 
 בוגרי בית הספר בויאר 
 ניב סולטן  - שחקנית ודוגמנית 
 יניב ביטון  - שחקן וקומיקאי 
 אריה גולן - עיתונאי ושדרן רדיו 
 יריב לוין - שר המשפטים וח"כ מטעם מפלגת הליכוד
 שרון וכסלר - מגישה ישראלית

 בוגרי פנימיית עין כרמית 
 מאור לוי - שחקן
 פנינה תמנו - חברת כנסת מטעם מפלגת כחול לבן, ושרת העלייה והקליטה לשעבר

 בוגרי אורט נתניה 
 עידן טוקלומטי-ג'ורנו - כדורגלן ישראלי
 אביב אברהם - כדורגלן ישראלי

 בוגרי שטיינברג 

 אורית זוארץ - חברת הכנסת ה-18.
 תמיר גרינברג - משורר, מחזאי ואדריכל.
 יוסי אבני-לוי - סופר ודיפלומט ישראלי.
 נאווה מדינה - שחקנית וזמרת
 פנינה מוצפי-האלר - פרופסור חבר לאנתרופולוגיה באוניברסיטת בן-גוריון בנגב ופעילה חברתית ישראלית.
 משה שרון - סופר, מאמן אישי ומרצה.

 קישורים חיצוניים 




הערות שוליים

*
קטגוריה:ירושלים: ארגונים
קטגוריה:ישראל: ארגוני חינוך
קטגוריה:ירושלים: חינוך
קטגוריה:ארגונים החברים באיגוד ארגוני יהדות ישראלית
קטגוריה:קריית היובל